Barbara (kantante)

Barbara, nòmber artístiko di Monique Andrée Serf (☆ 9 di yüni 1930 na Paris - † 25 di novèmber 1997) na Neuilly-sur-Seine, Fransia) tabata un kantante i kompositor franses.

Algun chanson konosí di dje ta L'aigle noir, Nantes, La solitude i Dis, quand reviendras-tu?. Na Hulanda e kansionnan di Barbara ta wòrdu interpretá entre otro pa e kantante hulandes Wende Snijders.

 Biografía 
Dor di su orígen hudíu Barbara mester a skonde huntu ku su famia durante di okupashon di Fransia pa e nazinan. Den su buki Il était un piano noir e ta konta tokante di e temporada aki. Despues di guera su bisiña ku tabata dosente di músika a skuch'e kanta y a hasi su máximo esfuerso pa asina Barbara por a desaroyá su talento musikal.

El a haña kursonan di kanto i di piano i a inskribí su mes na École supérieure de musique. El a sigui kanta den e temporada ey na La Fontaine des Quatre Saisons, un kabaret parisino popular. Dor di su apariensia, su altura, su pañanan pretu i kabeinan pretu, e tabata enfatisá e melankolía di

Entre 1950 i 1952 e ta biba na Brusela, unda e tabata un miembro aktivo di un komunidat di artistanan. Su amigunan a kambia un tayer bieu den un sala di konsierto kaminda Barbara tabata toka i kanta kansionnan di Édith Piaf, Juliette Gréco i Germaine Montéro. No obstante, su bida den farándula ta desaroyá poko poko. Na oktober 1953 e ta kasa ku Claude John Luc Sluys, un studiante di lei belga di ken e ta divorsiá na 1956.

Despues di esey e ta bai bèk Paris, unda e ta topa ku Jacques Brel. Nan dos ta bira bon amigu i Barbara lo kanta despues varios chanson di dje. Tambe e ta siña konosé despues e kantante Georges Brassens. Barbara ta duna durante e temporada aki diferente konsierto den salanan chikí. Un públiko chikí pero fiel di studiantenten, prinsipalmente for di e bario parisino di Quartier Latin lo sigui'e den resto di su trayektoria.

Na aña 1957 e ta bolbe Brusela pa graba su promé disko. Pero e tin ku warda te na 1961 pa bira famoso dor di su konsiertonan den e sala Bobino serka di Montparnasse na Paris. E ta kontinua su trayektoria den salanan chikí i dos aña despuese ta duna un konsierto den Théâtre des Capucines. Eynan el a haña gran éxito ku su kansionnan nobo. For di e momentu ey el a bira famoso i na 1964 el a firma su promé kontrato ku e kas di disko Philips Records.

Barbara tabata saka inspirashon for di kompositornan manera Mireille i Charles Trenet, e streanan mas grandi den su tempu. Su kapasidat pa skirbi su propio kansionnan ta hasi'e mas sélebre. Ku su kansionnan poétiko, dramátiko i ku emoshonnan profundo e ta inspirá un públiko ku lo sigui'e pa trinta aña largu. Su kansionnan mas konosí di e temporada aki ta Ma plus belle histoire d'amour c'est vous, L'aigle noir, Nantes, La solitude i Une petite cantate.

Na 1965 su disko Barbara chante Barbara ta di un éxito komersial rotundo i e ta gana e premio Académie Charles Cros. Na momentu di entrega di e premio Barbara ta kibra e trofeo na pida i ta duna tur su téknikonan un pida komo muestra di gratitut. Despues e lo kuminsa dona sen i usa su fama pa yuda muchanan pober.

Na aña 1969 Barbara ta duna di konosé ku e lo bira aktris. Su promé papel tabata den e musikal Madame, di Albert Willemetz den kua e ta hunga papel di un travesti masha bunita. Na 1971 e ta hunga huntu ku Jacques Brel den su pelíkula Franz pa kua e ta skirbi e músika. Otro pelíkulanan ku e lo hunga den dje ta L'Oiseau rare di Jean-Claude Brialy i Je suis né à Venise di Maurice Béjart.

Barbara lo keda aktivo den añanan setenta y ta duna hopi konsiertonan na Hapón, Cánada, Israel, Hulanda i Suisa. Tambe e lo sali den un programa di televishon huntu ku Johnny Hallyday.

Su disko Seule ta sali den añanan ochenta i lo bira un di e diskonan mihó bendí den aña 1981. E aña siguiente e ta gana e Grand Prix du Disque pa su kontribushon na kultura franses. Tambe e lo traha den e temporada ey ku Gérard Depardieu i su esposa Élisabeth. Na 1982 e ta bai New York pa toka piano den e opéra métropolitano huntu ku Mikhail Baryshnikov.

Barbara tambe tabata ko-outora di e kansionnan di e obra Lily Passion huntu ku Luc Plamondon. E mes lo hunga un papel den e obra di teatro aki huntu ku Gérard Depardieu. Esey a trese ku n'e un ruptura profeshonal entre Barbara i su acordeonista Roman Romanelli, ku kua el a traha 20 aña. Romanelli no tabata mira futuro den e proyecto.

Na final di añanan 80 Barbara a bira aktivo den buskamentu di fondonan pa kombatí sida. Na 1988 e ta haña e Légion d'honneur, un kondekorashon franses hopi importante.

For di 1996 e ta skirbi su memorianan ku lo aparese na aña 1998. Den esakinan e lo revelá ku el a wordu violá pa su tata kende a bandona e famia tempu e tabata un hobensita. Kantikanan den kua Barbara ta kanta di su relashon ku su tata ta L'Aigle Noir, Nantes i Au Coeur de la Nuit.

Barbara a fayesé 24 di novèmber 1997 pa motibu di problemanan respiratorio. Su restonan ta sosegá na 'Cimetière parisien de Bagneux'.

Na 1998 e munisipio Saint-Marcellin unda e famia tabata skonde durante Segundo Guera Mundial, nan a disidi di duna un plenchi su nòmber.

 Referensia 
 Barbara
 Barbara, scènes/coulisses website di Hall de la Chanson
 Barbara na Saint-Marcellin
 Discografía

Category:Hende
Category:Kantante
Category:Pseudónimo
Category:Fransia